SAJTÓANYAG

**KORONÁZZUNK! A MAGYAR KULTÚRA NAPJA A MAGYAR NEMZETI MÚZEUMBAN**

**Kölcsey Ferenc 1823-ban január 22-én fejezte be a Himnuszt. Erre emlékezünk, amikor 1989 óta évről évre országszerte programokkal ünnepeljük a magyar kultúra napját.**

A Magyar Nemzeti Múzeum idei programjával minden tekintetben meg szeretné koronázni ezt a napot. 15 órától a múzeum dísztermében a Magyar Tudományos Akadémia BTK TTI „Lendület” Szent Korona Kutatócsoport legfontosabb kutatási eredményeit bemutató ***A Szent Korona és koronázási kincseink nyomában* című filmet** vetítik le, majd az ***Utolsó felvonás. IV. Károly király koronázása – 1916*** című kiállítás kurátora, Tomsics Emőke beszél az utolsó magyar király, IV. Károly és felesége, Zita királyné 1916. december 30-i budai koronázásáról.

Az **ismeretterjesztő film** a Szent Korona, valamint a magyar felségjelvények és királykoronázásaink eddig ismeretlen történeteinek felfedezésére hívja a nézőt. Annak ellenére, hogy a korona Magyarország történetének és államiságának legfőbb szimbólumává vált, **kalandos históriájának számos fejezetét napjainkig homály fedi**. A kutatócsoport szisztematikus kutatómunkával ezeket a fehér foltokat igyekszik feltárni és ismertetni. Január 22-én a látogatók is feltehetik kérdéseiket a rendezőknek, Bárány Krisztiánnak és Bárány Dánielnek, illetve Pálffy Gézának, a kutatócsoport vezetőjének a Magyar Nemzeti Múzeum dísztermében.

A program után megtekinthető időszaki kiállításon pedig azt is megnézhetik, hogyan használták a koronát, miként zajlott egy koronázás. A már említett kiállítás nemcsak az utolsó koronázás pillanatait idézi fel, hanem azt a kettőséget is érzékelteti, amely a többfrontos, modern háborút vívó ország és az uralkodói hatalom reprezentációját szolgáló tradicionális ceremónia között feszült. Részletek: http://mnm.hu/hu/esemenyek/koronazzunk-magyar-kultura-napja-az-mnm-ben

A Himnusz befejezésének ünnepe a Nemzeti Múzeum számára egyúttal nyitány is. Ezen a napon egy különleges **multimédiás tárlatvezető mobilalkalmazá**s mutatkozik be. Január 22-től bárki élvezheti hazánk legnépszerűbb túra- és tárlatvezető mobilalkalmazását a ***Kelet és Nyugat határán*** című kiállításban. A régészeti tárlaton a látogatók interaktív térképpel és terembemutatókkal fedezhetik fel a Kárpát-medence népeinek örökségét. A multimédiás tárlatbemutató a kiállítás területén felismeri, hol járunk, és mintegy félórányi hanganyaggal hívja fel a figyelmet a legérdekesebb tárgyakra, kuriózumokra. A ***Túrám*** alkalmazás és a tárlatvezető tartalom ingyenesen tölthető le, és természetesen nem csak a múzeum területén élvezhető.

A kiállításokban azok a családok is találnak elfoglaltságot, akik kisebb gyerekkel érkeznek. Nekik ajánljuk a **családi felfedező hátizsákot**. Az óvodás, kisiskolás korú gyerekek a régészeti kiállításban ***Az ősembertől a római légióig***, a történeti kiállításban ***A parókától a cilinderig*** címmel vehetik be termeinket. A küzdelemhez a múzeum ruhatárában bérelhető hátizsákban minden fontos eszközt megtalálhatnak: kalap, nagyító, fejlámpa, iránytű, távcső, jegyzetfüzet, tolltartó segíti őket a felfedező túra során! Részletek: http://mnm.hu/hu/muzeum/muzeumi-informaciok/muzeumpedagogia/csaladi-programok

A magyar kultúra napjával a múzeum idei farsangi programsorozata is elindul, amely IV. Károly, az utolsó magyar király koronázása jegyében telik! Február másodikától kezdődően négy csütörtökön vehetünk részt az ***Utolsó felvonás – koronázás a színfalak mögött*** című **Élő Múzeum** programon, amelyen nemcsak megtudhatjuk, hanem át is élhetjük, miként zajlott le az utolsó királykoronázás a háború kellős közepén. **Kalandos fordulatok, újragombolt történeti ruhák, az ország minden szegletéből hozott föld, női fényképészek, szuvenír-dömping, billegő korona** – a Nemzeti Múzeum különleges esti programjain megmutatja, mi hogyan történt a színfalak mögött! A programsorból természetesen a **hagyományos tárlatvezetések** sem hiányozhatnak, a kiállítás kurátorai január 28-tól szombatonként 11 órától várják az érdeklődőket. A sikeres ***100/100 Kalandozás a múzeumban zárás*** után programunk is újra indul első alkalommal február 22-én 17 órától várunk mindenkit, aki nem fél a falak mögött rejtőző titkoktól! Részletek: <http://mnm.hu/hu/muzeum/muzeumi-informaciok/elo-muzeum>

Az ***Utolsó felvonás IV. Károly király koronázása – 1916 című*** kiállításon az iskolai csoportok sem unatkozhatnak! Egy-egy **múzeumpedagógiai foglalkozást** ajánlunk az 5-6. osztályosok és a 7-8. osztályosok számára, a legkisebbek pedig drámapedagógiai órán érezhetik át a koronázási ünnepségek jelentőségét. Kiderül, mi történt az országban, ha új királyt kellett választani, és a gyerekek maguk is elképzelhetik, mi lenne, ha a kezükben volna a döntés! Az ötödikesek és a hatodikosok a kiállítás tárgyain túl megtervezhetik saját díszmagyarjukat, a legnagyobbak pedig az utolsó koronázás médiatörténeti szenzációiból is kaphatnak ízelítőt! Részletek: <http://mnm.hu/hu/muzeum/muzeumi-informaciok/muzeumpedagogia>

Január 29-én zár a ***SCHWANNER/IDŐK*** című időszaki kiállítás. Schwanner Endre (1928), Balogh Rudolf-díjas fotográfus 2011-ben adta át fotográfiai életművét más, történeti értékű tárgyakkal és dokumentumokkal együtt a Nemzeti Múzeumnak. Kiállításunk döntően a múlt század hatvanas-hetvenes éveiben, Budapesten készült fényképeiből válogat. A különleges fényképanyaghoz és a hozzá kötődő, olykor felkavaró tárgyakhoz tárlatvezetések kapcsolódnak. Január 21-én 11 órától és 28-án 16 órától Fisli Éva kurátorral a Schwanner Endre munkái által közvetített idősíkokban mélyülhetnünk el. Részletek: http://mnm.hu/hu/esemenyek/kuratori-tarlatvezetes-schwanner-idok

A Magyar Nemzeti Múzeum farsangi programkínálatából a régészet is kiveszi a részét. Január 20-án, azaz holnap, illetve február 17-én 15.30-tól Szabó Ádámmal **fejthetünk követ a Lapidáriumban**. (<http://mnm.hu/hu/esemenyek/kofejtes-mnm-romai-kotaraban-2>) A friss avar kori kutatási eredményeket bemutató, multimédiás érdekességeket is felvonultató ***Életre kelt avarok – Avars revived*** című **időszaki kiállítás** a február 28-tól március 2-ig zajló nemzetközi régészeti tanácskozáshoz kapcsolódva nyílik.

A húsvéttal együtt pedig már nagyon várjuk az idei év egyik legérdekesebb kiállítását, a Reformáció Emlékéve alkalmából nyíló ***IGE-IDŐK*et**, amelyet 2017 áprilisában 26-tól vehet birtokba a közönség.

Magyar Nemzeti Múzeum, 2017. január 19.

***Bővebb információ:***

*Szily Marianna – szily.marianna@hnm.hu, +36 30 479 7263*

*Berényi Marianna – berenyi.marianna@hnm.hu, +36 30 788 7552*

*www.mnm.hu, www.facebook/nemzetimuzeum*